# 1. peatükk

# ÜLDSÄTTED

## § 1. Reguleerimisala

Käskkirjaga sätestatakse Laupa Põhikoolis põhiharidust omandavate õpilaste teadmiste ja oskuste ning käitumise ja hoolsuse hindamise, õpilaste järgmisse klassi üleviimise, täiendavale õppetööle ja klassikursust kordama jätmise ning põhikooli lõpetamise alused, tingimused ja kord.

## § 2. Hindamise alused

Teadmiste ja oskuste hindamisel lähtutakse õpilasele kohaldatava riikliku

õppekavaga ja selle alusel koostatud kooli õppekavaga nõutavatest teadmistest ja oskustest.

Käitumise ja hoolsuse hindamisel lähtutakse Laupa Põhikooli õppekava ning koolikodukorra nõuetest.

Kui õpilasele on koostatud individuaalne õppekava, arvestatakse hindamisel individuaalses õppekavas sätestatud erisusi.

## § 3. Hindamise eesmärk

Hindamine on süstemaatiline teabe kogumine õpilase arengu kohta, selle teabe analüüsimine ja tagasiside andmine. Hindamine on aluseks õppe edasisele kavandamisele. Hindamisel kasutatakse mitmesuguseid hindamisvahendeid ja -viise. Hindamine on õpetamise ja õppimise lahutamatu osa.

Hindamise eesmärk on:

1) toetada õpilase arengut;

2) anda tagasisidet õpilase õppeedukuse kohta;

3) innustada ja suunata õpilast sihikindlalt õppima;

4) suunata õpilase enesehinnangu kujunemist, suunata ja toetada õpilast

edasise haridustee valikul;

5) suunata õpetaja tegevust õpilase õppimise ja individuaalse arengu toetamisel;

6) anda alus õpilase järgmisse klassi üleviimiseks ning kooli lõpetamise otsuse tegemiseks.

Käitumise ja hoolsuse hindamise eesmärk on:

1) suunata õpilast järgima üldtunnustatud käitumis- ja kõlblusnorme ning täitma kooli kodukorra nõudeid;

2) motiveerida õpilast hoolikalt täitma õppeülesandeid.

## § 4. Hindamisest teavitamine

1. Laupa Põhikooli õpilaste hindamise, järgmisse klassi üleviimise ning klassikursust kordama jätmise alused, tingimused ja korra avalikustab kool avaliku teabe seaduse alusel kooli koduleheküljel.
2. Lapsevanemal või tema seaduslikul esindajal on võimalus saada teavet kooli hindamise korraldusest Laupa Põhikooli koduleheküljelt, klassijuhatajalt ja aineõpetajalt. Õpitulemuste, käitumise ja hoolsuse hindamise põhimõtteid ja korda tutvustatakse lastevanematele klassi lastevanemate koosolekul, soovi korral ka individuaalselt.
3. Klassijuhataja ja aineõpetajad on kohustatud õppeaasta ja õppeveerandi algul teavitama õpilast hindamise korraldusest koolis ning õppeveerandi jooksul pandud hinnetest ja antud hinnangutest.
4. Klassijuhataja tutvustab õpilastele käitumise ja hoolsuse hindamise põhimõtteid õppeaasta algul. Kui lapsevanemal puudub e-Kooli kasutamise võimalus, on klassijuhatajal kohustus saata üks kord õppeveerandis hinneteleht õpilase vanematele või tema seaduslikule esindajale, et teavitada lapsevanemaid õpilaseõppeedukusest. Kokkuvõtvad hinded ja kirjalikud sõnalised hinnangud tehakse lapsevanemale teatavaks klassitunnistuse kaudu.
5. Õpilasel on õigus saada teavet hindamise korralduse ning saadud hinnete ja hinnangute kohta klassi- või aineõpetajalt.
6. Õpilasel on õigus teada, milline hinne või hinnang on aluseks kokkuvõtvale hindele ja hinnangule.

## § 5. Hinde vaidlustamine

1. Õpilasel ja lapsevanemal on õigus hindeid ja sõnalisi hinnanguid vaidlustada kümne päeva jooksul pärast hinde või hinnangu teada saamist.
2. Õpilase hindamisega seotud vaidlusküsimusi lahendab kool õpilase või lapsevanema kirjaliku põhjendatud taotluse alusel. Otsusest teavitab kool õpilast ja lapsevanemat kirjalikult viie tööpäeva jooksul pärast otsuse vastuvõtmist.
3. Kui õpilane või lapsevanem ei ole otsusega nõus, võib ta pöörduda kooli õppe- ja kasvatustegevuse üle järelevalvet teostava asutuse poole viie tööpäeva jooksul arvates otsusest teadasaamisest.
4. Kooli õppe- ja kasvatustegevuse üle järelevalvet teostav asutus on kohustatud vaidlusküsimuse lahendama kümne tööpäeva jooksul pärast avalduse saamist ja teavitama sellest õpilast ja lapsevanemat ning kooli direktorit kolme tööpäeva jooksul.

# 2. peatükk

# TEADMISTE JA OSKUSTE HINDAMINE

## § 5. Kujundav hindamine

1. Kujundav hindamine on õppe kestel toimuv hindamine. Selle käigus analüüsib õpetaja õpilase teadmisi, oskusi, hoiakuid, väärtushinnanguid ja käitumist.
2. Õpetaja annab õpilasele tagasisidet õpilase seniste tulemuste ning
vajakajäämiste kohta. Kujundava hindamise kaudu innustab õpetajaõpilast ja suunab teda edasisele õppimisele. Koos kavandatakse edasise õppimise eesmärgid ja teed.
3. Õppetunni ja kogu koolipäeva vältel saab õpilane suulist või kirjalikku sõnalist tagasisidet õpetajalt, kaaslastelt ja kooliperelt õppeainete, üldpädevuste, läbivate teemade, käitumise, hoiakute ning väärtushinnangute kohta.
4. Kogu Laupa Põhikooli kollektiiv reageerib juhtumitele, mis on vastuolus kooli kodukorra, üldtunnustatud väärtuste ning heade tavadega.
5. Õpetaja kaasab hindamisse õpilase enda, et kujundada tema enesehinnangut, arendada tema oskust eesmärke seada, suunata teda oma õppimist ja käitumist analüüsima ja hindama ning tõstma selle kaudu õpilase õpimotivatsiooni.
6. Kujundava hindamise vahenditena võib kasutada õpimappi ja klassijuhataja poolt läbiviidavat arenguvestlust koos õpilase ja lapsevanemaga.
7. Õpimapp suunab õpilast pikemale enesejälgimisele. Õppimise päevikuna sisaldab õpimapp õpilase töid, tööde analüüse ja tagasisidet. Õpetaja määrab kohustuslike tööde valiku õpimapis, õpilane ise võib sinna lisada töid oma vabal valikul.
8. Arenguvestlus viiakse läbi vähemalt üks kord õppeaastas. Kujundavat hindamist toetavad aineõpetajate, klassijuhataja ja kogu kooli personali vestlused ja arutelud ning klassi- ja koolikaaslaste positiivsed hinnangud.

## § 6. Teadmiste ja oskuste hindamise korraldus

Õpilaste teadmisi, oskusi ja vilumusi hinnatakse Laupa Põhikooli 1. ja 2. klassis kirjalike sõnaliste hinnangutega ja alates 3. klassist numbriliste hinnetega viiepallisüsteemis vastavalt §7 sätestatule.

Õpilase ainealaseid teadmisi ja oskusi võrreldakse õpilase õppe aluseks olevas ainekavas toodud oodatavate õpitulemustega ja tema õppele püstitatud eesmärkidega.

Ainealaseid teadmisi ja oskusi hinnatakse nii õppe käigus kui ka õppeteema lõppedes.

Õpilase teadmisi ja oskusi hindab vastava õppeaine õpetaja õpilase suuliste vastuste (esituste), kirjalike ja praktiliste tegevuste, kontrolltööde, testide, ettekannete, suunatud vestluste, rollimängude, rühmatööde, esseede, kirjandite, jutukeste, õppekäikude jm alusel.

Õppeperioodi algul teeb vastava õppeaine õpetaja õpilastele teatavaks õppeaine nõutavad teadmised ja oskused, nende hindamise aja ja vormi.

Õppeperioodi õpitulemuste omandamist kontrollivate kirjalike tööde (kontrolltööde) aeg kavandatakse kooskõlastatult teiste õppeainete õpetajatega e-Koolis, et vältida õpilaste ülekoormust.

Kui suulist vastust (esitust), kirjalikku või praktilist tegevust, kontrolltöid jm on hinnatud hindega «puudulik» või «nõrk» või on hinne jäänud välja panemata, antakse õpilasele võimalus järelevastamiseks või järeltöö sooritamiseks.

Järelvastamiseks ja järeltööde tegemiseks näeb kool ette üldjuhul 10 õppepäeva, kui pole kokku lepitud teisiti.

Järelevastamine või järeltööde sooritamine toimub õpetaja poolt määratud korras. Õpetaja peab õpilastele selgitama järelevastamise võimalusi ja korda iga perioodi algul.

Järeltöö hinne märgitakse e-Kooli. Järeltööd on võimalik sooritada üks kord.

Kui õpilane keeldub ajaliselt etteplaneeritud töö sooritamisest õppetunnis mõjuva põhjuseta, on töö hinne 1.

Kui õpilane on kasutanud kõrvalist abi kontrolltöö, testi, referaadi vm tegemisel või on aru saada, et töö pärineb võõrast allikast või on mahakirjutatud ja õpetaja on hinnanud vastuse hindega „1” („nõrk”), ei ole õpetaja kohustatud andma õpilasele võimalust selliselt tehtud töö hinde parandamiseks.

# § 7. Hindamissüsteem

### Sõnaline hindamine

Laupa Põhikoolis kasutatakse 1. ja 2. klassi õpilaste teadmiste ja oskuste hindamisel hinnete asemel suulisi ja kirjalikke sõnalisi hinnanguid, et

•kujundada õiget õpimotivatsiooni ja vältida õppimist hinnete pärast;

•pakkuda eduelamusi sellega, et arvestada laste erinevat arengutempot, anda lapsele aega arenguks ja kohanemiseks;

•võimaldada õpilasele ja tema vanematele üksikasjalikumat tagasisidet;

•tihendada õpetaja ja lapsevanema koostööd ja üksteise mõistmist.

Suulised ja kirjalikud sõnalised hinnangud kirjeldavad õpilase teadmisi ja oskusi erinevates õppeainetes.

Kokkuvõtvad sõnalised hinnangud kajastuvad perioodi lõpul klassitunnistusel. Nad kirjeldavad õpilase arengut, õppeprotsessis osalemist, kooliastme pädevuste ja õpioskuste kujunemist ning teadmisi ja oskusi. Kokkuvõtvates hinnangutes tuuakse esile õpilase edusammud ning juhitakse tähelepanu arendamist vajavatele oskustele ning lünkadele teadmistes. Kokkuvõtvas hinnangus peab selgelt kajastuma, kuivõrd taotletud õpitulemused on saavutatud.

### Hinded viiepallisüsteemis

1) hindega „5” ehk „väga hea” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused vastavad õpilase õppe aluseks olevatele taotletavatele õpitulemustele täiel määral ja ületavad neid;

2) hindega „4” ehk „hea” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused vastavad üldiselt õpilase õppe aluseks olevatele taotletavatele õpitulemustele;

3) hindega „3” ehk „rahuldav” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused võimaldavad õpilasel edasi õppida või kooli lõpetada ilma, et tal tekiks olulisi raskusi hakkamasaamisel edasisel õppimisel või edasises elus;

4) hindega „2” ehk „puudulik” hinnatakse vaadeldava perioodi või vaadeldava temaatika õpitulemuste saavutatust, kui õpilase areng nende õpitulemuste osas on toimunud, aga ei võimalda oluliste raskusteta hakkamasaamist edasisel õppimisel või edasises elus;

5) hindega „1” ehk „nõrk” hinnatakse vaadeldava perioodi või vaadeldava temaatika õpitulemuste saavutatust, kui saavutatud õpitulemused ei võimalda oluliste raskusteta hakkamasaamist edasisel õppimisel või edasises elus ning kui õpilase areng nende õpitulemuste osas puudub.

Viiepallisüsteemis hinnatavate kirjalike tööde koostamisel ja hindamisel kasutatades punktiarvestust, tuleb lähtuda tööde koostamisel põhimõttest, et hindega „5” hinnatakse õpilast, kes on saavutanud 90–100% maksimaalsest võimalikust punktide arvust, hindega„4” 75–89%, hindega „3” 50–74%, hindega „2” 20–49% ning hindega „1” 0-19%.

## § 8. Kokkuvõtva hindamise põhimõtted

Kokkuvõttev hindamine on hinnete koondamine perioodihinneteks ja nende koondamine aastahinneteks.

Perioodihinne pannakse välja 3 korda aastas- 1.detsembriks, 1. märtsiks ja 1.juuniks antud perioodi jooksul saadud hinnete alusel.

Aastahinne pannakse välja perioodihinnete alusel enne õppeperioodi lõppu.

Õpilasele, kelle perioodihinne on «puudulik» või «nõrk», kellele on antud samaväärne sõnaline hinnang või on jäetud hinne välja panemata (tunnistusel on 0), koostatakse selles õppeaines individuaalne õppekava või määratakse mõni muu tugisüsteem (nt õpiabirühm, psühholoogi nõustamine või tugiõpe), et aidata õpilasel omandada nõutavad teadmised ja oskused. Kui õpilane on määratud aja jooksul õppevõla parandanud, parandab õpetaja kokkuvõtva hinde. E-kooli tunnistusel jääb muudetud hinne tärniga tähistatuks.

Igal Laupa Põhikooli õpetajal on kohustus vastavalt vajadusele viia läbi nädalas vähemalt üks tugiõppetund. Tundide ajad kinnitab käskkirjaliselt kooli direktor ja need avalikustatakse kooli koduleheküljel.

Kui perioodihinne on «puudulik» või «nõrk», esitab aineõpetaja õppejuhile õppeperioodi lõpul kirjaliku põhjenduse hinde kohta ja soovituse tugisüsteemide rakendamiseks. Klassijuhataja teavitab õpilase vanemaid kirjalikult, missugune tugisüsteem rakendub. Vajadusel koostab aineõpetaja õpilasele uueks perioodiks individuaalse plaani, kus näidatakse ära läbitavad teemad ja ajagraafik. Individuaalset plaani rakendatakse tunnis või tugiõppetundides. Sobiv tugisüsteem määratakse aineõpetaja, klassijuhataja ja tugistruktuuride esindajate poolt iga juhtumi puhul eraldi.

Kui õppeaine perioodihinne on puudulik või jäänud välja panemata (hinnatud 0-ga) ja õpilane ei ole kasutanud võimalust järele vastata, loetakse aastahinde väljapanekul antud perioodi vältel omandatud teadmised ja oskused vastavaks hindele «nõrk».

# 3. peatükk

# KÄITUMISE JA HOOLSUSE HINDAMINE

## § 9. Käitumise ja hoolsuse hindamine

Kool annab õpilasele ja vanemale kirjalikku tagasisidet õpilase käitumise ja hoolsuse kohta iga õppeperioodi lõpus klassitunnistuse kaudu.

Käitumise hindamise aluseks on Laupa Põhikooli kodukorra täitmine ning üldtunnustatud käitumis- ja kõlblusnormide järgimine koolis.

Hoolsuse hindamise aluseks on õpilase suhtumine õppeülesannetesse: kohusetundlikkus, töökus ja järjekindlus õppeülesannete täitmisel.

Käitumist ja hoolsust hinnatakse Laupa Põhikoolis hinnetega «eeskujulik», «hea», «rahuldav» ja «mitterahuldav».

## § 10. Käitumise hindamine

Käitumishindega «eeskujulik» hinnatakse õpilast, kellele üldtunnustatud käitumis- ja kõlblusnormide järgimine on harjumuspärane igas olukorras, kes täidab kooli kodukorra nõudeid eeskujulikult ja järjepidevalt.

Käitumishindega «hea» hinnatakse õpilast, kes järgib üldtunnustatud käitumis- ja kõlblusnorme ja täidab kooli kodukorra nõudeid.

Käitumishindega «rahuldav» hinnatakse õpilast, kes üldiselt järgib üldtunnustatud käitumis- ja kõlblusnorme ja täidab kooli kodukorra nõudeid, kuid kellel on esinenud eksimusi, mistõttu ta vajab pedagoogide ja lastevanemate tähelepanu ning suunamist.

Käitumishindega «mitterahuldav» hinnatakse õpilast, kes ei täida kooli kodukorra nõudeid ega järgi üldtunnustatud käitumis- ja kõlblusnorme, ei allu õpetajate ega lastevanemate nõudmistele. Õpilase käitumise võib hinnata «mitterahuldavaks» ka korduva põhjuseta puudumise korral või üksiku õigusvastase teo või ebakõlbelise käitumise eest.

## § 11. Hoolsuse hindamine

11.1. Hoolsuse hindamise aluseks on õpilase suhtumine õppeülesannetesse, tema kohusetundlikkus, töökus ja järjekindlus õppeülesannete täitmisel.

11.2. Hoolsushindega «eeskujulik» hinnatakse õpilast, kes suhtub õppeülesannetesse alati kohusetundlikult, õpib kõiki õppeaineid võimetekohaselt, on õppeülesannete täitmisel püüdlik, hoolas ja iseseisev, ilmutab omaalgatust ja viib alustatud töö lõpuni.

11.3. Hoolsushindega «hea» hinnatakse õpilast, kes suhtub õppeülesannetesse kohusetundlikult, on iseseisev ja hoolikas ning õpib võimetekohaselt.

11.4. Hoolsushinde «rahuldav» saab õpilane, kes üldiselt täidab oma õppeülesandeid, kuid ei ole piisavalt järjekindel ega õpi kõiki aineid oma tegelike võimete ja arengutaseme kohaselt.

11.5. Hoolsushindega «mitterahuldav» hinnatakse õpilast, kes ei õpi võimetekohaselt, suhtub õppeülesannetesse lohakalt ja vastutustundetult, ei täida tundides õpetajate nõudmisi, jätab sageli täitmata oma kodused õppeülesanded.

# 4. peatükk

# HINDE JA HINNANGU VAIDLUSTAMINE

## § 12. Hinde ja hinnangu vaidlustamine

12.1. Õpilasel või tema seaduslikul esindajal on õigus hindeid ja sõnalisi hinnanguid vaidlustada kümne päeva jooksul pärast hinde või hinnangu teadasaamist, esitades Laupa Põhikooli direktorile kirjalikult vastava taotluse koos põhjendustega.

12.2. Kooli direktor teeb otsuse ja teavitab tulemusest taotluse esitajat kirjalikult viie

tööpäeva jooksul otsuse vastuvõtmise päevast arvates.

# 5. peatükk

# ÕPILASE JÄRGMISSE KLASSI ÜLEVIIMINE, TÄIENDAVALE ÕPPETÖÖLE JA KLASSIKURSUST KORDAMA JÄTMINE

## § 13. Õpilase järgmisse klassi üleviimine

13.1. Õpilaste järgmisse klassi üleviimise ja täiendavale õppetööle jätmise otsused teeb Laupa Põhikooli õppenõukogu enne õppeperioodi lõppu ning klassikursust kordama jätmise otsuse hiljemalt 30. augustiks.

13.2. Järgmisse klassi viiakse õpilane, kelle teadmised ja oskused on hinnatud vähemalt hindega „rahuldav”. Õpilasraamatusse, klassitunnistusele ja e-kooli kantakse märge „Viiakse üle... klassi”.

13.3. Aasta-, perioodi-, poolaastahinnete või -hinnangute alusel otsustab õppenõukogu, kas:

* viia õpilane järgmisse klassi,
* jätta täiendavale õppetööle,
* jätta klassikursust kordama.

13.4. Lõpuklassi õpilasele pannakse aastahinded välja enne lõpueksamite toimumist, välja arvatud õppeainetes, milles õpilane jäetakse täiendavale õppetööle.

13.5. Erisused järgmisse klassi üleviimise ajas kohaldatakse individuaalse õppekava alusel õppivate õpilaste suhtes vastavas õppekavas.

## § 14. Õpilase täiendavale õppetööle jätmine

14.1. Laupa Põhikoolis jäetakse õpilane täiendavale õppetööle õppeperioodi jooksul

omandamata jäänud õppekavaga nõutavate teadmiste ja oskuste omandamise toetamiseks. Täiendav õppetöö viiakse läbi pärast õppeperioodi lõppu õppeainetes, milles tulenevalt õppeaasta jooksul saadud perioodi- ja poolaastahinnetest või perioodide lõpus antud sõnalistest hinnangutest pannakse välja aastahinne «puudulik» või «nõrk» või antakse samaväärne kokkuvõttev sõnaline hinnang.

14.2. Täiendava õppetöö raames täidab õpilane õpetaja vahetul juhendamisel spetsiaalseid õppeülesandeid, et omandada õppekavaga nõutavad teadmised ja oskused.

14.3. Täiendavale õppetööle jäetud õpilasele koostab aineõpetaja plaani, kuhu märgib taotletavad õpitulemused, õpiülesanded ning nende sooritamise aja ja koha. Plaan koostatakse 3 eksemplaris, millest üks jääb õpetajale, teine õpilasele ja kolmas esitatakse õppejuhile.

14.4. Täiendava õppetöö tulemusi kontrollitakse ja hinnatakse.

14.5. Aastahinne või – hinnang võib muutuda pärast täiendava õppetöö lõppu, arvestades täiendava õppetöö tulemusi. Hinne kantakse e-Kooli, klassitunnistusele ja õpilasraamatusse.

14.6. Laupa Põhikoolis on täiendava õppetöö pikkuseks üldjuhul 5-10 õppepäeva. Täiendava

töö pikkuseks päevas on minimaalselt 2 tundi igas õppeaines. Maksimaalne õpilase koormus õppepäevas on 6 tundi.

14.7. Õpilane, kes jäeti täiendavale õppetööle, kuid keda ei jäeta klassikursust kordama, viiakse järgmisse klassi üle hiljemalt 30. augustiks. Juhul kui klassikursuse kordamine pole aineõpetaja, klassijuhataja, lapsevanema ja õppenõukogu otsusega soovitatav, viiakse õpilane üle järgmisse klassi puudulike hinnetega.

## § 15. Õpilase klassikursuse kordamisele jätmine

15.1. Laupa Põhikooli õppenõukogu põhjendatud otsusega võib erandjuhul jätta õpilase klassikursust kordama, kui õpilasel on kolmes või enamas õppeaines pandud välja aastahinne «puudulik» või «nõrk» või mitterahuldav hinnang, täiendav õppetöö ei ole tulemusi andnud ning õppekavaga nõutavate õpitulemuste saavutamiseks ei ole otstarbekas rakendada individuaalset õppekava või muid koolis rakendatavaid tugisüsteeme.

15.2. Õppenõukogu kaasab otsust tehes õpilase või tema seadusliku esindaja ning kuulab ära tema arvamuse. Õppenõukogu otsuses peavad olema esile toodud kaalutlused, millest tulenevalt on leitud, et õppekavaga nõutavate õpitulemuste saavutamiseks on otstarbekas jätta õpilane klassikursust kordama.

15.3. Õppenõukogu põhjendatud otsusega võib jätta klassikursust kordama õpilase, kellel on põhjendamata puudumiste tõttu kolmes või enamas õppeaines aastahinne „puudulik” või „nõrk” või samaväärne sõnaline hinnang.

15.4. Õppenõukogu kaasab otsust tehes õpilase või tema seadusliku esindaja ning kuulab ära tema arvamuse.

# 6. peatükk

# PÕHIKOOLI LÕPETAMINE

## § 16. Põhikooli lõpetamine

9. klassi õpilasele pannakse aastahinded välja enne lõpueksamite toimumist, välja arvatud õppeainetes, milles õpilane jäetakse täiendavale õppetööle.

Põhikooli lõpetab õpilane, kellel õppeainete viimased aastahinded on vähemalt „rahuldavad”, kes on kolmandas kooliastmes sooritanud loovtöö ning kes on sooritanud vähemalt rahuldava tulemusega eesti keele eksami, matemaatikaeksami ning ühe eksami omal valikul.

Õpilane lõpetab põhikooli kiitusega, kui kõik tema lõputunnistusele kantavad hinded ja eksamihinded on väga head ja käitumine eeskujulik. Kiitusega lõpetamise otsustab õppenõukogu.

Kiituskirjaga väga heade tulemuste eest üksikutes ainetes tunnustatakse lõpetajat, kelle kokkuvõtvad hinded üksikutes ainetes on väga head nii 8. kui 9.klassis. Kiituskirja andmise otsustab õppenõukogu.

Põhikooli lõpueksamid on põhikooli ühtsete ülesannetega eksamid ja kooli kinnitatud materjalidega põhikooli koolieksamid.

Põhikooli lõpetanuks võib õpilase või tema seadusliku esindaja kirjaliku avalduse alusel ja õppenõukogu otsusega pidada ning põhikooli lõputunnistuse anda õpilasele:

1) kellel on üks nõrk või puudulik eksamihinne või õppeaine viimane aastahinne;

2) kellel on kahes õppeaines kummaski üks nõrk või puudulik eksamihinne või

õppeaine viimane aastahinne.

Kui põhikooli lõpetaja sooritas lõpueksamid, aga ei sooritanud mõnes õppeaines täiendavat õppetööd 30. augustiks, pikendatakse õppenõukogu otsusega õpilase õpiaega ja talle kohandatakse õpingute jätkamine individuaalse õppekava alusel.

Kui individuaalse õppekava alusel õppiv õpilane on sooritanud täiendava õppetöö, antakse talle välja põhikooli lõputunnistus.

Haridusliku erivajadusega õpilasele, kellel kooli õppekavaga või nõustamiskomisjoni soovitusel individuaalse õppekavaga on vähendatud või asendatud taotletavaid õpitulemusi, on lõpetamise aluseks kooli või individuaalses õppekavas määratud õpitulemuste saavutatus. Haridusliku erivajadusega õpilasel on õigus sooritada põhikooli lõpueksamid eritingimustel

(ühtsete küsimustega põhikooli lõpueksamitöö kohandamine, abivahendite kasutamine, koolieksam vms) vastavalt haridus- ja teadusministri määrusega kehtestatud lõpueksamite korraldamise tingimustele ja korrale.